KOMISSION PÄÄTÖS,

tehty 23 päivänä helmikuuta 1999,

28 päivänä lokakuuta annetun Euroopan parlamentin ja neuvoston asetuksen (EY) N:o 2232/96 mukaisesti laaditun, elintarvikkeissa käytettyjä aromiaineita koskevan luettelon hyväksymisestä (tiedoksiannettu numerolla K(1999) 399) (ETA:n kannalta merkityksellinen teksti) (1999/217/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elintarvikkeissa käytettyjä tai käytettäväksi tarkoitettuja aromiaineita koskevan yhteisön menettelyn määräämisestä 28 päivänä lokakuuta 1996 annetun Euroopan parlamentin ja neuvoston asetuksen (EY) N:o 2232/96 (1) ja erityisesti sen 3 artiklan 2 kohdan,

sekä katsoo, että

asetuksen (EY) N:o 2232/96 3 artiklan 1 kohdan mukaan jäsenvaltioiden on ilmoitettava komissiolle vuoden kuluessa edellä mainitun asetuksen voimaantulosta luettelo niistä aromiaineista, joiden käyttö on hyväksytty niiden alueella markkinoitavissa elintarvikkeissa,

mainitun asetuksen 3 artiklan 2 kohdassa säädetään, että ilmoitetut aromiaineet, joiden laillinen käyttö yhdessä jäsenvaltiossa muiden jäsenvaltioiden on tunnustettava, merkitään kyseisen asetuksen 7 artiklassa säädetyn menettelyn mukaisesti hyväksyttävään luetteloon,

on tunnustettua, että joidenkin aineiden käyttöä on rajoitettu tai niiden käyttö on kielletty tietyissä jäsenvaltioissa,

on tunnustettua, että tämän päätöksen voimaantulopäivänä voimassa olevia rajoituksia tai kieltoja voidaan soveltaa edelleen siihen asti, kunnes kyseisen aineen arviointi on saatu päätökseen,

jäsenvaltio, joka toteaa, että luetteloon sisältyvä aromiaine voi olla vaaraksi kansanterveydelle, voi joka tapauksessa käyttää asetuksen (EY) N:o 2232/96 3 artiklan 3 kohdassa säädettyä menettelyä,

luettelo muodostaa perustan mainitun asetuksen 4 artiklassa säädetylle arviointiohjelmalle, josta on tehtävä päätös kymmenen kuukauden kuluessa luettelon hyväksymisestä, ja

tässä päätöksessä säädetyt toimenpiteet ovat pysyvän elintarvikekomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Hyväksytään tämän päätöksen liitteenä oleva aromiaineiden luettelo.

2 artikla

Tämä päätös on osoitettu kaikille jäsenvaltioille.

Tehty Brysselissä 23 päivänä helmikuuta 1999.

Komission puolesta

Martin BANGEMANN

Komission jäsen

(1) EYVL L 299, 23.11.1996, s. 1.

Luettelo aromiaineista, jotka jäsenvaltiot ovat ilmoittaneet elintarvikkeissa käytettyjä tai käytettäväksi tarkoitettuja aromiaineita koskevan yhteisön menettelyn määräämisestä 28 päivänä lokakuuta 1996 annetun Euroopan parlamentin ja neuvoston asetuksen (EY) N:o 2232/96 3 artiklan 1 kohdan mukaisesti

Komissio on saanut elintarvikkeissa käytettyjä tai käytettäväksi tarkoitettuja aromiaineita koskevan yhteisön menettelyn määräämisestä 28 päivänä lokakuuta 1996 annetun Euroopan parlamentin ja neuvoston asetuksen (EY) N:o 2232/96 (1), 3 artiklan 1 kohdan mukaisesti jäsenvaltioilta ja tietyiltä ETA-sopimuksen sopimuspuolina olevilta EFTA-mailta (2) luettelot aromiaineista, joiden käyttö on sallittua niiden alueella ja joiden olisi tästä syystä voitava liikkua vapaasti, kuten perustamissopimuksessa määrätään.

Edellä esitetyn perusteella komissio laati mainitun asetuksen 3 artiklan 2 kohtaa noudattaen käsillä olevan luettelon, joka on hyväksyttävä vuoden kuluessa ilmoitusmenettelyn päättymisestä ja jonka liitteeseen on koottu ilmoitetut aromiaineet.

Pääasiallinen luettelo on jaettu kolmeen eri osaan. Tällainen ryhmittely oli tarpeellinen, koska yksikään nykyisistä kemikaalien luokitusjärjestelmistä ei kattanut kaikkia ilmoitettuja tuotteita. Luettelon neljännessä osassa luetellaan aineet, joita koskevia tietoja jäsenvaltiot ovat pyytäneet käsittelemään luottamuksellisina, jotta voitaisiin suojata valmistajan henkiseen omaisuuteen liittyviä oikeuksia.

OSA 1

Tässä luettelon laajimmassa osassa kemialliset aineet on luokiteltu niiden CAS-numeron (3) perusteella, jos niille on sellainen annettu tai tällainen numero on käytettävissä.

OSA 2

Jos CAS-numero puuttuu, tässä toisessa osassa viitataan CoE (4)-luokitusjärjestelmään..

OSA 3

Tähän osaan on kerätty joitakin jäljelle jääneitä aineita, joihin ei voida soveltaa kumpaakaan edellä mainittua luokitusjärjestelmää. Nämä aineet oli alun perin lueteltu aakkosjärjestyksessä niiden englanninkielisen yleisnimen mukaan, mutta niille on annettu myös erityinen luettelonumero, jotta vältettäisiin sekaannukset kääntämisen jälkeen.

OSA 4

Osassa 4 luetellaan joitakin aineita, jotka yksi tai useampi jäsenvaltio on ilmoittanut asetuksen 3 artiklan 2 kohdan viimeisen luetelmakohdan perusteella. Kyseisen kohdan mukaan aromiaineet on määriteltävä siten, että niiden valmistajan henkiseen omaisuuteen liittyviä oikeuksia voidaan suojata. Jäsenvaltiot ovat siis pyytäneet, että näitä aromiaineita koskevia tietoja käsiteltäisiin luottamuksellisina, minkä vuoksi kyseisille aineille on annettu koodit, joilla niihin viitataan. Komission tiedonannossa (5) ja suosituksessa (6) opastetaan, miten edellä mainittua säännöstä on sovellettava käytännössä. On kuitenkin muistettava, että vaikka ainoastaan jotkut valtuutetut henkilöt voivat saada näitä luottamuksellisia tietoja, tietojen luottamuksellisuus päättyy viiden vuoden kuluttua ilmoituksen vastaanottopäivästä. Tämä luottamuksellinen käsittely ei vaikuta mitenkään kyseisiä aromiaineita koskevien oikeudellisten velvollisuuksien täyttämiseen. On syytä tähdentää, että erityisesti se, että markkinoille voidaan saattaa ainoastaan sellaisia tuotteita, jotka eivät vaaranna kansanterveyttä, sekä velvollisuus tehdä pakollinen arviointi aineen vaarattomuudesta, säilyvät ennallaan.

Luettelon osissa 1-3 ilmoitetaan aineiden EINECS (7) ja FEMA-numerot (8), jos sellaiset ovat käytettävissä.

Luettelon sarakkeessa "Huomautuksia" annetaan erityisiä lisätietoja. Näihin tietoihin viitataan numeroilla, jotka tarkoittavat seuraavaa:

1) Aine, jota käytetään elintarvikkeissa myös muilla perusteilla kuin aromaattisten ominaisuuksiensa vuoksi ja joka voi sen vuoksi kuulua myös muiden säädösten soveltamisalaan.

2) Aine, jonka käyttöä on rajoitettu tai jonka käyttö on kielletty joissakin jäsenvaltioissa.

3) Aine, jonka arviointi on asetettava etusijalle.

4) Aine, josta on annettava lisätietoja.

Komissio on tietoinen siitä, että luettelossa esiintyy joitakin toistoja ja päällekkäisyyksiä, koska ilmoitetut aineet on jouduttu jaottelemaan eri ryhmiin. Toistot ja päällekkäisyydet johtuvat lähinnä siitä, että samasta aineesta käytetään nykyään useita eri nimiä. Toisaalta on yleisesti tunnettua, että epäjohdonmukaisuuksia esiintyy myös vakiintuneissa luokitusjärjestelmissä kuten CAS-järjestelmässä. Jaottelun hienosäätö on mutkikas ja aikaa vievä tehtävä, jonka suorittaminen voi tässä vaiheessa olla ennenaikaista. Itse asiassa vaikuttaa järkevämmältä etsiä luettelosta kaikki toistot ja poistaa ne asianmukaisesti vasta varsinaisen arviointivaiheen aikana (asetuksen (EY) N:o 2232/96 5 artiklan 1 kohdan mukaisesti), koska siinä vaiheessa ilmoitetuista aineista on saatavilla kaikki asian kannalta merkitykselliset tiedot. Samalla voidaan myös suunnitella entistä sopivampaa ja yhtenäisempää järjestelmää aromiaineiden numeroimiseksi.

Edellä esitetyistä syistä on katsottu tarpeelliseksi säilyttää luettelossa kaikki mahdolliset toistot, koska muuten siitä olisi voitu poistaa sellaisia aineita, jotka olisi pitänyt siihen jättää.

Suolojen ja muista "yleisistä" aineista johdettujen yhdisteiden käsittely aiheutti erityisen ongelman. Joistakin aineista oli tehty hyvin tarkat ilmoitukset. Tyyppiesimerkkinä voidaan mainita kiniini, joka oli ilmoitettu sekä kiniininä että sen sulfaattina, bisulfaattina, kloorihydraattina, hydrokloridina ja monohydroklorididihydraattina, joista jokaiselle oli annettu erityinen CAS-numero. Muista aineista ei ollut annettu yhtä yksityiskohtaisia tietoja. Monien happojen ja emästen osalta ei ollut edes ilmoitettu, tarkoitetaanko niillä myös niiden suoloja. Toistaiseksi on oletettu, että "yleinen" aine käsittää myös ammonium-, natrium-, kalium- ja kalsiumsuolat sekä kloridit, karbonaatit ja sulfaatit, jos niillä on aromaattisia ominaisuuksia. Tämä oletus koskee kuitenkin pelkästään käsillä olevaa luetteloa. On selvää, että edellä mainittujen aineiden lopullinen mukaanlukeminen riippuu arvioinnin tuloksista. Kyseisissä tapauksissa arvioinnissa on todennettava huolellisesti tällaisen yleistämisen oikeellisuus.

OSA 1 AROMIAINEET (Lueteltu CAS-numeroiden mukaan)

>TAULUKON PAIKKA>

OSA 2 AROMIAINEET (Lueteltu CoE-numeroiden mukaan)

>TAULUKON PAIKKA>

OSA 3 AROMIAINEET (Lueteltu aakkosjärjestyksessä)

>TAULUKON PAIKKA>

OSA 4 ASETUKSEN 3 ARTIKLAN 2 KOHDAN VIIMEISEN LUETELMAKOHDAN MUKAISESTI ILMOITETUT AROMIAINEET, JOIDEN OSALTA ON PYYDETTY SUOJAAMAAN VALMISTAJAN HENKISEEN OMAISUUTEEN LIITTYVIÄ OIKEUKSIA.

>TAULUKON PAIKKA>

(1) EYVL L 299, 23.11.1996, s. 1.

(2) Norja ja Islanti.

(3) Chemical Abstracts Number.

(4) Council of Europe (Euroopan neuvosto).

(5) EYVL C 131, 29.4.1998, s. 3.

(6) EYVL L 127, 29.4.1998, s. 32.

(7) European Inventory of Existing Chemical Substances (Euroopassa kaupallisessa käytössä olevien kemiallisten aineiden luettelo).

(8) Flavour and Extract Manufacturers' Association (aromien ja uutteiden tuottajien liitto).